
1.1.  Šta je PET/CT? 
Pozitronska emisiona tomografija sa kompjuterizovanom tomografijom (PET/CT) je vizuelna tehnika kojom se dobijaju informacije o funkciji unutrašnjih organa sa malom količinom radioaktivne glukoze ubrizgane u venu, kao i o njihovoj anatomiji i morfološkim promjenama. PET/CT snimanje sastoji se iz dva dijela- pozitronske emisione tomografije (PET) i kompjuterizovane tomografije (CT).

1.2.  Kad i zašto se koristi PET/CT? 
PET/CT snimanje prvenstveno se upotrebljava kod onkoloških oboljenja (80-90%), može se upotrijebiti i kod neuroloških oboljenja (za postavljanje dijagnoze Alchajmerove demencije, Parkinsonove bolesti, epileptičnih žarista), u kardiologiji (za procjenu stanja srčanog mišića). 

Prednosti koje ovo snimanje ima za bolesnika su: 
• Rano i precizno otkrivanje bolesti, raširenosti oboljenja kada to nije moguće drugim dijagnostičkim metodama. 
• Prilikom sumnje na rezidualnu bolest, otkrivanje recidiva bolesti i metastaza. 
• Procjena uspješnosti liječenja. 

Ovim snimanjem omogućen je izbor najboljeg tretmana. PET/CT snimanje nije pogodno za sve vrste raka. Svaki pacijent dostavlja neophodnu dokumentaciju o svom oboljenju, a o izvođenju snimanja odlučuje tim ljekara različitih specijalnosti (konzilijum).

1.3. Zakazivanje termina za pregled
· Preporuku za PET-CT snimanje daje ljekar specijalista koji Vas liječi i prati Vašu bolest.
· Najčešće je u pitanju ljekar specijalista onkolog, hematolog, pulmolog, gastroenterohepatolog, ginekolog, hirurg, radiolog, specijalista nuklearne medicine.
· Medicinska dokumentacija (preporuka ljekara specijaliste, istorija bolesti, prethodni nalazi CT, MR i PET/CT pregleda, PH nalaz) dostavlja se u PZU Specijalna bolnica Medikol Salinea (poštom, e-mailom ili lično).
· Ukoliko nalaze šaljete elektronskom postom, možete poslati na sledeću e-mail adresu: info@medikol-salinea.ba
· Po dostavljanju dokumentacije, bićete obaviješteni o tačnom terminu Vašeg snimanja.
· Prilikom dolaska na snimanje obavezno ponesite svoju medicinsku dokumentaciju.
· Ukoliko imate dodatnih pitanja, molimo Vas da kontaktirate slijedeće telefonske brojeve: +387 35 36 36 36 ili +387 61 17 66 06

1.4.  Kada zakazujete termin za ovaj pregled treba da obavijestite ljekara: 
• Ukoliko je sprovedena hemoterapija u posljednje tri sedmice. 
• Ukoliko je sprovedena radioterapija ili hirurški zahvat u posljednja tri mjeseca. 
• Ako ste trudni (kod žena u reproduktivnoj dobi). 
• Ako dojite ili u svom okruženju imate djecu ili trudnice. 
• Ukoliko bolujete od šećerne bolesti, bubrežnih bolesti, bolesti štitne žlijezde.
• Ako imate poteškoće kod MRI ili CT pregleda zbog klaustrofobije (straha od zatvorenog prostora). 
• Ako imate poteškoće kod ležanja na leđima sa dva ili manje jastuka. 
• Ako imate inkontinenciju urina (ne možete da zadržite mokraću). 

1.5.  Priprema za snimanje 
• Posljednji obrok prije pregleda je lagana večera, bez alkohola i tečnosti koje u sebi sadrže šećer (sokovi, zaslađen čaj ili kafa). 
• Od ponoći i u toku prijepodneva ne uzimajte hranu, žvake, bombone, med i sl.
• Pijte samo običnu vodu (bez ukusa) i to bar 1 litar u toku dva sata prije zakazanog pregleda. 
• Sa sobom ponijeti 1,5 litar vode. 
• Uzmite sve lijekove koje inače uzimate. 
• Ukoliko koristite lijekove za šećernu bolest, molimo Vas da nas o tome ODMAH obavijestite. Lijekove za dijabetes na dan pretrage koristite uobičajeno, osim ako od naših uposlenika ne dobijete drukčije upute.
• Ukoliko u terapiji koristite inzulin, ponesite ga sa sobom. Terapija inzulinom preporučuje se najmanje 4 sata prije injiciranja radiofarmaka, ali detaljna uputstva o tome ćete dobiti od naših uposlenika prije dolaska na pretragu.
• Ponesite sa sobom spisak svih lijekova koje koristite. 
• Izbjegavajte naporne aktivnosti i vježbanje 24 sata prije zakazanog pregleda. 
• Ako je moguće obucite širu odjeću bez metalnih patentnih zatvarača i nakita. 
• Sa sobom ponijeti svjež nalaz ureje i kreatinina (ne stariji od 30 dana).
• Ako kasnite ili niste u mogućnosti da prisustvuje pregledu morate nas kontaktirati ODMAH. 
• Dođite 2 sata prije zakazanog termina. 
• Možete povesti pratnju ukoliko su punoljetni i nisu trudnice. 
• Očekivano vrijeme boravka na odjeljenju je 3-4 sata. 
• Ukoliko iz bilo kojeg razloga pregled ne bude moguće uraditi, o tome ćete na vrijeme biti obaviješteni.

1.6.  Procedura 
• Po prijemu uposlenik na Info pult-u će Vas ispratiti do sobe u kojoj će ljekar uzeti Vašu anamnezu (kratku medicinsku istoriju). Ljekar će Vam razjasniti pretragu i moći ćete postaviti dodatna pitanja nakon čega će Vas, ako ste saglasni s navedenim, zamoliti za potpis na Obrazac za saglasnost.
• Bićete zamoljeni da uklonite sve metalne predmete sa odjeće, kao i nakit. 
• Uzeće Vam se uzorak krvi iz prsta, kako bi se odredio nivo šećera u krvi. 
• Ukoliko nivo šećera u krvi bude zadovoljavajući (ispod 10 mmol/L), biće Vam plasirana braunila i otpratićemo Vas u prostoriju u kojoj ćete nakon ubrizgavanja radioaktivne glukoze provesti 55 minuta. 
• Za to vrijeme ležite/sjedite, treba da budete opušteni, mirujete i ne pričate. Ovo je neophodno kako bi se omogućio adekvatan raspored radioaktivne glukoze u Vašem tijelu. 
• Zabranjena je upotreba mobilnih telefona ili drugih elektronskih uređaja u toku boravka na odjeljenju!!! 
• Ukoliko budete trebali neku pomoć, možete pozvati osoblje električnim zvonom koje će Vam biti nadomak ruku. 
• Neposredno prije snimanja treba da odete u toalet i izmokrite se. 
• Nakon toga idete u prostoriju sa PET/CT aparatom gdje ćete leći na krevet za snimanje. 
• Snimanje će trajati 20-30 minuta u zavisnosti od vrste snimanja. 
• Važno je da se tokom snimanja opustite i ležite mirno. 
• Uobičajeni položaj tokom snimanja je sa rukama iznad glave. Ako mislite da nećete biti u mogućnosti držati ruke iznad glave približno 20 minuta, molimo Vas da to napomenete osoblju prije snimanja kako bi Vam pokušali olakšati pretragu.
        • Posle snimanja sjedit ćete u našo ustanovi dodatnih 20 minuta da Vam se izvadi braunila, te    nakon toga ste slobodni da idete kući, te pridržavate se uputa dobijenih u našoj ustanovi.

NAPOMENA: Ukoliko nivo šećera u krvi bude povišen, pregled se odlaže ili pomjera za neki drugi termin. Zato je važno strogo poštovati preporuke o pripremi za snimanje. 

1.7. Nakon snimanja 
• Ponovo treba da odete u toalet i ispraznite mokraćnu bešiku. 
• Tehničar koji Vas je pratio od dolaska na odjeljenje izvadiće Vam braunilu i uputiti prema izlazu.
• Molimo Vas da se ne zadržavate u prostorijama Ustanove jer još uvijek zračite zbog primanja radiaktivnog izotopa. Iz istog razloga Vas molimo da se za način preuzimanja nalaza dogovorite sa osobljem prije snimanja. 
• Nalaz će biti izdat najkasnije za sedam dana. 
• Kod kuće pijte dosta tečnosti i često praznite mokraćnu bešiku. Ovo je potrebno da bi se smanjila radioaktivna doza u mokraćnoj bešici i u karlici. 
• Izbjegavajte kontakt sa djecom i trudnicama najmanje 12 sati nakon snimanja. 
• Ukoliko dojite, potrebno je da dojenje prekinete najmanje 12 sati nakon snimanja. 



1.8.  Dodatne napomene
• Injekcija 18F-FDG nema poznate nus pojave/neželjene efekte. 
• Jonizujuće zračenje je uključeno u proceduru, ali rizici vezani sa ovim su minimalni, dok korist od pretrage višestruko nadmašuje njezinu potencijalnu štetnosti. Rizici se razmatraju  tokom obrade zahtjeva za pregled.
• Neka kontrastna sredstva sadrže jod, stoga je njihova primjena kontraindikovana kod pacijenata alergičnih na jodne kontraste. Kod pacijenata koji su primili kontrastno sredstvo tokom CT snimanja postoji mala mogućnost razvijanja alergije na kontrastna sredstva. Ako se tokom CT snimanja primjeni kontrastno sredstvo, moguć je kratkotrajni metalni okus u ustima te osjećaj trnaca i topline duž čitavog tijela.

